Muldersdrift-botsing eis twee‘n Helikopter moes een van die mans na ‘n hospitaal neem. Foto: Verskaf Twee mans is dood en nog twee beseer toe ŉ vragmotor en ŉ bakkie Donderdagoggend in Muldersdrift in Gauteng gebots het. Russel Meiring, woordvoerder van ER24, het gesê die botsing het by die aansluiting van die R512 en R552 plaasgevind. “Met paramedici van Life Healthcare en ER24 se aankoms by die toneel is die bakkie se wrak in die middel van die oorgang gevind. Die vragmotor het ŉ kort entjie van daar af gestaan,” het Meiring gesê. “Twee mans het ŉ ent weg van die bakkie gelê. Die bestuurder van die bakkie het langs die voertuig gelê en ŉ vierde man het op die toneel rondgeloop.” Twee mans is op die toneel dood verklaar. Een man het ernstige beserings opgedoen en die vierde man het matige beserings gehad. Die ernstig beseerde man is met ŉ helikopter na ŉ hospitaal geneem en die ander een per ambulans. Die bestuurder van die vragmotor was ongedeerd. Die polisie ondersoek die oorsaak van die botsing.